Skole moet gesond open - Corona Krisissentrum
Tuis / Skole en jou kind / Skole moet gesond open
Skole moet gesond open
Saturday | 30 May | 2020
Indien 'n skool gereed is, moet die beheerliggaam kan besluit of die skool gaan oopmaak of nie. Skole wat gereed is kan nie teruggehou word deur skole wat nie gereed is nie.
Duisende onderwysers en hoofde het die afgelope week hard gewerk om vir die heropening van hul skole voor te berei. Hulle het eie inisiatief aan die dag gelê en het daarin geslaag om prosesse in te stel om skole gereed te kry.
Deur van bo af te wil besluit dat skole moet toe bly totdat almal reg is, beteken dat skole hul inisiatief en veerkragtigheid ontneem word. Die keuse is nie tussen gesondheid en skool nie, maar wel vir skoolgaan op 'n gesonde manier.
Duisende skole het die afgelope week dié balans bewerkstellig. Ouers ken hul gesondheidsrisiko's goed en sal weet hoe om die situasie in hul gesinne te hanteer. Ons moedig gesinne aan om self verantwoordelike keuses te maak. Ons verstaan ouers se angstigheid. Ek het self twee dogters wat Maandag skool toe moet gaan.
Die werklikheid is dat Covid-19 nog lank met ons gaan wees. Ons sal by skole, en in die algemeen, moet leer om ook met hierdie risiko van die lewe saam te leef. Solidariteit het 'n omvattende kode vir goeie praktyk vir die verantwoordelike en veilige terugkeer skole toe ontwikkel. Dit help nie bloot om te eis dat skole moet toe bly tot alles reg is nie. Elke rolspeler moet aktief betrokke raak om oplossings te kry.
Solidariteit sal elke skool en ouer wat wil hê hul kinders moet op 'n gesonde manier weer skoolgaan, ondersteun. Ons sal ook deur die Solidariteit Skoleondersteuningsentrum se Wolkskool elke ouer wat weens spesifieke risiko's nie hul kinders nou skool toe kan stuur nie, ondersteun.
Daar is 'n verband tussen die opening van skole en die ekonomie. Met vlak 3 wat Maandag begin, moet miljoene mense terug werk toe en gaan dit vir miljoene 'n uitdaging wees om praktiese oplossings vir hul kinders by die huis te kry.